REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/161-22

7. novembar 2022. godine

B e o g r a d

ZAPISNIK

DRUGE SEDNICE ODBORAZA ZDRAVLjE I PORODICU

 ODRŽANE 6. NOVEMBRA 2022. GODINE

Sednica je počela u 12,00 časova.

 Sednici je predsedavao doc. dr prim. Darko Laketić, predsednik Odbora, koji je obrazložio da je sednicu sazvao u kraćem roku od propisanog iz razloga koji su sadržani u članu 173. Poslovnika Narodne skupštine, odnosno da odbor koji predlog budžeta razmatra u skladu sa svojim delokrugom, izveštaj o tome dostavlja odboru nadležnom za finansije, koji sednicu održava istog dana u 17 časova.

Sednici su prisustvovali članovi Odbora: Jana Mateović, dr Nada Macura, prof. dr Zoran Radojičić, dr Marko Bogdanović, prof. dr Vladimir Đukić, Marija Vojinović, dr sci. med. Sanda Rašković Ivić, dr Zoran Zečević, Zagorka Aleksić, dr Muamer Bačevac i Boško Obradović.

Sednici Odbora su prisustvovali zamenici članova Odbora: Dubravka Filipovski i Slaviša Bulatović.

Sednici nisu prisustvovali članovi Odbora: Đorđo Đorđić i Selma Kučević, kao ni njihovi zamenici.

Sednici Odbora prisustvovali su predstavnici Ministarstva zdravlja: Nataša Gudović, sekretar Ministarstva, Snežana Simić, načelnik Odeljenja za finansijske poslove i Sanja Tomić Mihajlović, rukovodilac Grupe za finansijsko planiranje i pripremu budžeta; predstavnici Ministarstva finansija: Olivera Ružić Poparić i Dragana Nešić, viši savetnici u Sektoru budžeta; predstavnici Republičkog fonda za zdravstveno osiguranje: Sanja Radojević Škodrić, direktor RFZO-a i Svetlana Tadin, direktor Sektora za ekonomske poslove RFZO-a.

 Na predlog predsedavajućeg Odbora, jednoglasno, usvojen je sledeći:

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2022. godinu, Razdeo 27 - Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2022. godinu, koji je podnela Vlada, u načelu.

 Pre prelaska na razmatranje utvrđenog dnevnog reda, usvojen je, bez primedaba, Zapisnik prve sednice Odbora, koja je održana 5.septembra 2022. godine.

 Boško Obradović je sugerisao da ovaj odbor treba da razmatra i druge delove rebalansa budžeta i to one koji se tiču porodične i socijalne politike, jer je i to u nadležnosti Odbora za zdravlje i porodicu.

Predsednik Odbora dr Darko Laketić je odgovorio da Odbor saglasno članu 173. Poslovnika Narodne skupštine, razmatra razdeo 27. Predloga zakona, koji je u delokrugu ovog odbora, a da socijalnu zaštitu prate drugi odbori za rad i prava deteta.

 **Prva tačka dnevnog reda:** Razmatranje Predloga zakona o izmenama i dopunama Zakona o budžetu Republike Srbije za 2022. godinu, Razdeo 27 - Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2022. godinu.

 Predsednik Odbora dr Darko Laketić, saglasno članu 79. Poslovnika Narodne skupštine, prvo je dao reč predstavnicima predlagača akta.

Nataša Gudović, sekretar Ministarstva zdravlja, navela je da su rebalansom budžeta za 2022. godinu, sredstva za Razdeo 27 - Ministarstvo zdravlja uvećana za 9.595.72.000 dinara. Naime, Zakonom o budžetu Republike Srbije za 2022. godinu, za Razdeo 27 - Ministarstvo zdravlja, predviđeno je 34.732.172.000 dinara, dok je ovim rebalansom, za isti razdeo, namenjen iznos od 44.327.244.000 dinara. Predviđeni iznos uključuje i Upravu za biomedicu, koja se nalazi u okviru Ministarstva zdravlja. S tim u vezi, za Ministarstvo zdravlja, rebalansom budžeta predviđeno je 44.306.542.000 dinara, dok su Upravi za biomedicinu, sredstva uvećana za 3.434.000 dinara i iznose 20.702.000 dinara. Dodala je da se Ministarstvo zdravlja finansira kroz šest programa.

Sanja Tomić Mihajlović, rukovodilac Grupe za finansijsko planiranje i pripremu budžeta u Ministarstvu zdravlja, iznela je detaljniju preraspodelu sredstava i navela da su predloženim rebalansom budžeta sredstava najviše uvećana na Programu 1808, koji se odnosi na podršku ostvarenju prava iz obaveznog zdravstvenog osiguranja i iznose 21.540.136.000 dinara. Tim programom obuhvaćeni su transferi RFZO-a, koji iznose oko 13 milijardi dinara, kao i Projekat prevencije i ublažavanja posledica nastalih usled bolesti Kovid-19 izazvane virusom SARS-CoV-2. Transferi RFZO-u sadrže četiri programske aktivnosti: zdravstvenu zaštita lica koja se smatraju osiguranicima po članu 16. stav 1. Zakona o zdravstvenom osiguranju, naknadu zarade u slučaju privremene sprečenosti za rad zbog bolesti ili komplikacija u vezi sa održavanjem trudnoće, zdravstvenu zaštitu osiguranih lica obolelih od retkih bolesti i podršku aktivnostima Banke reproduktivnih ćelija. Sredstva namenjena za zdravstvenu zaštitu osiguranih lica obolelih od retkih bolesti uvećana su za 600 miliona dinara i iznose 4.300.000.000 dinara. Najveće povećanje sredstava je u okviru Projekta prevencije i ublažavanja posledica nastalih usled bolesti Kovid-19 izazvane virusom SARS-CoV-2, za 7 oko milijardi dinara. U okviru Programa 1803 - Razvoj kvaliteta i dostupnosti zdravstvene zaštite, najviše sredstva namenjeno je za Projekat - Hitan odgovor Republike Srbije na COVID-19, koji finansira Međunarodna banka za obnovu i razvoj. Za Projekat - Zdravstvena zaštita lica na izdržavanju kazne zatvora i pružanja hitne medicinske pomoći osobama nepoznatog prebivališta i drugim licima koja ovo pravo ne ostvaruju na drugačiji način, sredstva su uvećana za 100 miliona dinara. Za Projekat - Izvršavanje mera bezbednosti obaveznog psihijatrijskog lečenja i čuvanja u zdravstvenoj ustanovi, obaveznog lečenja alkoholičara i zavisnika od droga, sredstva su uvaćana za 50 miliona dinara. Za Projekat - Podrška pružanja zdravstvene zaštite migrantima, iznos je viši za 74 miliona dinara. Za neke programske aktivnosti u okviru Programa 1803, sredstva su umanjena, i to za: Lečenje oboljenja, stanja i povreda koje se ne mogu uspešno lečiti u Republici Srbiji; Uspostavljanje Nacionalnog programa za presađivanje ljudskih organa u Republici Srbiji; Treći Program EU u oblasti zdravlja 2014-2020, kao i za Projekat IPA 2018 - Podrška unapređenju kvaliteta relavantnih institucija u ''SoHo'' sistemu. Zatim, u okviru Programa 1807 - Razvoj infrastrukture zdravstvenih ustanova, sredstva su najviše uvećana za Projekat - Rekonstrukcija Univerzitetskog kliničkog centra Srbije. Takođe, sredstva su uvećana u okviru Programa 1802 - Preventivna zdravstvena zaštitu i namenjena su aktivnostima udruženja građana u oblasti prevencije i kontrole HIV infekcije.

Olivera Ružić Poparić, viši savetnik u Sektoru budžeta Ministarstva finansija, istakla je da je budžet za 2022. godinu planiran u okolnostima postepenog izlaska iz zdravstvene i ekonomske krize, izazvane pandemijom korona virusa, uz napomenu da je osnovni cilj ovog rebalansa budžeta prilagođavanje novonastalim negativnim globalnim ekonomskim tokovima, odnosno poslednjih nekoliko decenija nezabeleženom svetskom energetskom krizom i posledično znatno većim rastom cena. U tom kontekstu, smatra da je dosta sredstava opredeljeno za Ministarstvo zdravlja i Finansijski plan RFZO-a.

Svetlana Tadin, direktor Sektora za ekonomske poslove RFZO-a, kao razlog donošenja Odluke o izmenama Finansijskog plana Republičkog fonda za zdravstveno osiguranje za 2022. godinu, navela je to što su projektovani izdaci i rashodi, koje RFZO treba da izvrši u 2022. godini, u skladu sa rokovima dospeća, značajno veći od planiranih. Izmenom ovog plana na određenim pozicijama, ukupno planirani prihodi i rashodi RFZO-a za 2022. godinu iznose 428.900.000 dinara. Prihode i primanja u rebalansu Finansijskog plana čine: doprinosi za zdravstveno osiguranje, transferi od budžeta, transferi od organizacija za obavezno socijalno osiguranje, drugi prihodi i ostali prihodi i primanja. Doprinosi za zdravstveno osiguranje planirani su u većem iznosu od 6.100.000 dinara i u rebalansu iznose ukupno 264.100.000 dinara, odnosno veći su za 2,36%. Transferi od budžeta su uvećani ukupno za 17.000.000 dinara i u rebalansu iznose 90.600.000 dinara, odnosno veći su za 23,10%. Transferi od organizacija za obavezno socijalno osiguranje umanjeni su 200.000 dinara, odnosno manji su za 0.31%. Drugi prihodi su umanjeni za 1.100.000 dinara, odnosno za 12,28%. Ostali prohodi i primanja su planirani na istom nivou, u iznosu od 1.190.540 dinara.

U diskusiji su, povodom ove tačke dnevnog reda, učestvovavali narodni poslanici: dr Zoran Zečević, Boško Obradović, dr sci. med. Sanda Rašković Ivić i dr Darko Laketić.

 Dr Zoran Zečević napomenuo je da će njegova diskusija biti dobronamerna, s obzirom na to da je u zdravstvu proveo 40 godina život, te da osim ulaganja u objekte i opremu, za to vreme nije doživeo druge boljitke u zdravstvu. Sugerisao je da Odbor ubuduće detaljnije pripremi materijal u vezi sa ovom temom, kako bi se znalo mišljenje i stav Odbora. Kritički se osvrnuo na potrošnju budžetskog novca u zdravstvu, imajući u vidu, kako je naveo, da se jedna četvrtina ukupnog budžeta Republike Srbije opredeli za zdravstveni sistem, kroz RFZO i Ministarstvo zdravlja i izneo stav da se za ovaj novac može uraditi mnogo više. Iznos od 49.992.000 dinara, koji se nalazi u okviru programske aktivnosti - Nadzor zdravstvenih ustanova, a namenjen je za plate, dodatke i naknade zaposlenih (zarade), ocenio je kao jako mali, dok je u okviru iste programske aktivnosti za nagrade zaposlenima i ostale posebne rashode opredeljeno 49.182.000 dinara, te je zatražio objašnjenje za ovakvu raspodelu sredstava. Zatim, u okviru programske aktivnosti - Sektor za sanitarni nadzor, za usluge po ugovoru se izdvaja 28.050.000 dinara, a za nagrade za zaposlene u istom programu 15.000.000 dinara. U okviru programske aktivnosti – Administracija i upravljanje, za plate, dodatke i naknade zaposlenih (zarade) izdvaja se 50.803.000 dinara; za usluge po ugovoru 35.900.000 dinara, dok se za materijal, u okviru iste programske aktivnosti, izdvaja 27.400.000 dinara. Takođe, u okviru programske aktivnosti – Unapređenje dostupnosti zdravstvene zaštite romskoj populaciji, za dotacije nevladinim organizacijama opredeljeno je 10.000.000 dinara. U okviru programske aktivnosti – Podrška aktivnostima udruženja građana u oblasti prevencije i kontrole HIV infekcije, za usluge po ugovoru izdvaja se 35.198.000 dinara, za materijal 24.889.000 dinara, za ostale dotacije i transfere 13.129.000 dinara i za dotacije nevladinim organizacijama 57.028.000 dinara. Zatražio je da se sve ove stavke razjasne, uključujući i programsku aktivnost –Hitan odgovor Republike Srbije na KOVID-19. Naglasio je da Republički fond za zdravstveno osiguranje finansira zdravstvene ustanove u Srbiji koje ne vode materijalno knjigovodstvo, zbog čega ne postoji uvid u trošenje tih sredstava. S tim u vezi, ukazao je na određene malverzacije u Zdravstvenom centru Aranđelovac i pozvao da se ovi i slični navodi ispitaju i od strane javnog tužilaštva.

Boško Obradović je izrazio negodovanje zbog održavanja sednice odbora u nedelju, te da se stiče utisak da se predloženi rebalans donosi mimo javnosti i medija. Saglasan je u svemu sa prethodnim diskutantom i takođe zahteva objašnjenja u vezi sa raspodelom budžetskih sredstava, te je s tim u vezi podsetio i na izjavu predsednika države da u našem zdravstvu kroz korupciju i nenamensko trošenje sredstava nestaju milijarde evra. Osvrnuo se na obrazloženje ovog akta, kojim je navedeno da se rebalans budžeta donosi po hitnom postupku radi sprečavanja štete koja može nastati po državne organe i organizacije, te predstavnike oba ministarstva pitao kolika je šteta naneta našem zdravstvu u prethodnih šest meseci i da li će neko za to da odgovara. Naglasio je da nije opravdano da se predloženi rebalans priprema šest meseci, a da se narodnim poslanicima ostave samo tri dana za pripremu amandmana i ozbiljnu kritiku ovog akta. Zanima ga zašto u svim delovima ovog rebalansa budžeta, ne samo u razdelu za zdravstvo, postoji programska aktivnost – Hitan odgovor Republike Srbije na KOVID-19, budući da korona više nije u toj meri prisutna, te da li se iza te formulacije programa krije možda „pranje novca“ ili neka druga namera. Podvukao je da podržava povećanje ukupnog budžeta za zdravstvo, ali i da ima sumnju u raspodelu tog budžeta. Naime, zanima ga zašto ovim rebalansom nije predviđeno uvećanje plata zdravstvenim radnicima, kako lekari ne bi radili u oba sektora zdravstva, odnosno sprečio se odlazak lekara u privatni sektor i van Srbije. Kao dve najspornije stavke u ovom rebalansu budžeta naveo je predloženo smanjenje sredstava na Programu 1809 – Prevencija i kontrola vodećih hroničnih nezaraznih oboljenja, za oko devet miliona dinara, kao i nejasan razlog uvećanja sredstava Upravi za biomedicinu, odnosno davanja prioriteta tom delu zdravstva u odnosu na lečenje hroničnih bolesti građana Srbije. Pokrenuo je i pitanje izabranog lekara odnosno porodičnog lekara, koje bi, po njegovom mišljenju trebalo da budu ključna tačka reforme srpskog zdravstva, kao i da se ne ulaže dovoljno u preventivnu zdravstvenu zaštitu. Ukazao je na ogromne probleme sa čekanjem pacijenata na dijagnostičke postupke i operacije; na probleme sa odlivom zdravstvenih radnika u privatni sektor i u inostranstvo; na pojavu kriminala i korupcije u zdravstvu, čime treba da se pozabavi nadležno tužilaštvo i policija, ali i ovaj odbor. Izrazio je sumnju u projekte sa tzv. savremenim biomedicinskim tehnologijama, kao i u to što Srbija u vezi sa tim ima prioritet u odnosu na druge evropske zemlje, te ga zanima šta se nalazi iza tog eksperimentisanja sa biotehnologijama, vakcinama i sličnim, a sve u formi nadzora nad stanovništvom. Upitao je da li je Srbija možda eksperimentalno područje za skupljanje genskih podataka u svrhe određene genske analize, te da li zbog toga uvećavaju sredstva Upravi za biomedicinu. Naglasio je da gaji ozbiljnu sumnju u savremenu biomedicinu i biotehnologiju, kao i da u ime svih roditelja, ali i političke opcije kojoj pripada, traži odgovore na ova pitanja, a pre svega iz ugla etičkih, verskih i roditeljskih prava. Izneo je stav da pomenuta eksperimentisanja ne treba da budu tema srpskog zdravstva, da naša država ne treba da prednjači u ovome, već da treba sve to da sagledati sa aspekta Ustavom garantovanih prava građana.

Dr sci. med. Sanda Rašković Ivić je pohvalila rad svih onih koji su u ministarstvu radili na predloženom aktu, uz napomenu da uvažava iznete primedbe na predloženi rebalans budžeta. Deli mišljenje da se mnogo novca daje za usluge po ugovoru i za nevladine organizacije koje se bave prevencijom HIV-a. Najavila je da će podneti amandman, kojim će intervenisati da se deo novca sa pomenutih ekonomskih klasifikacija opredeli za program - Omasovljavanje dobrovoljnog davalaštva krvi, budući da naša država ima problem sa manjkom krvi odnosno dobrovoljnih davalaca krvi. Predlaže da se izmeni formulacija programske aktivnosti ''Hitan odgovor Republike Srbije na KOVID-19'', jer taj termin ide uz pojavu kovida od 2020. godine. Pohvalila je rebalansom predloženo uvećanje sredstava za lečenje retkih bolesti, ali je izrazila nezadovoljstvo predloženim umanjenjem sredstava za hronične nezarazne bolesti, imajući u vidu da u našoj zemlji postoji prava epidemija karcinoma i da ima mnogo slučajeva cerebrovaskularnih insulta, infarkta miokarda, depresija, paranoidnih reakcija u društvu koje rezultiraju i krvnim deliktima, kao i suicida. Predložila je da ovaj odbor inicira javno slušanje na temu rada Uprave za biomedicinu, kako bi se aktivnosti ove uprave približile građanima i razvejale sumnje koje postoje u vezi sa tim.

Predsednik Odbora dr Darko Laketić je povodom primedbe na rad odbora nedeljom, ponovo ukazao na član 173. Poslovnika Narodne skupštine, a povodom prethodne diskusije u kojoj je rečeno da se u zdravstvo prethodnih godina ništa značajno nije ulagalo osim u objekte i opremu, istakao je da zdravstvo počiva na tri stuba, i to: objekti, oprema i kadrovi. Naglasio je da u istoriji ove zemlje nije bilo više ulaganja u građevinski segment zdravstvenih ustanova, kao što je to poslednjih godina. S tim u vezi, naveo je da su završena dva klinička centra, da se mnogo ulaže u bolnice, kao i to da se vrši zanavljanje zdravstvenih ustanova najsavremnijom opremom, te da prvi put Srbija ima gama nož zbog čega se pacijenti više ne upućuju u Tursku, što je bio veliki izdatak za naše zdravstvo. Zatim, na godišnjem nivou, u više ciklusa, vrši se prijem najboljih studenata u stalni radni odnos, kao i najboljih učenika viših i srednjih medicinskih škola, čime se stvara preduslov za adekvatno sprovođenje zdravstvene zaštite i jača poverenje građana u zdravstveni sistem. Apostrofirao je i pohvalio ulaganje u inovativne lekove, kao i ulaganje u plate zdravstvenih radnika, uz napomenu da nije istina da plate zdravstvenim radnicima nisu povećane. Imajući u vidu celokupnu situaciju u svetu i povećanje cena ne samo osnovnih životnih namirnica, već i lekova, razume aspekt povećanja tog razdela. Dodao je da kovid kriza još uvek traje i da su posledice korone veoma prisutne, posebno mentalne, te da se još uvek ne zna kakvi će biti kumulativni efekti kovida, kao ni posledice koje će preležani kovid ostaviti na svakog pojedinca, na budžet RFZO-a i zdravstveni sistem.

Dr Zoran Zečević je izneo da je prekršen član 104. Poslovnika Narodne skupštine i da je pogrešno protumačeno njegovo izlaganje. S tim u vezi, naglasio je da nikad nije bio protiv ulaganja u zdravstvo, ali da jeste protiv nenamenskog trošenja novca i toga da polovina sredstava namenjenih zdravstvenim ustanovama „završi“ u privatnim apotekama. Takođe, naveo je i da se oprema za medicinske ustanove, čiji je vlasnik država, plaća dva do tri puta skuplje nego kada je nabavlja vlasnik privatne zdravstvene ustanove. Dodao je da za ove tvrdnje ima dokaze, i da su to podaci i za tužilaštvo.

Predsednik Odbora dr Darko Laketić, uputio je člana Odbora da sve dokaze odnese u tužilaštvo i da ovaj odbor nije nadležan da se time bavi.

Boško Obradović dodao je da podržava ideju da Odbor inicira javno slušanje na temu rada Uprave za biomedicinu, jer bi se na taj način razjasnile brojne nedoumice koje postoje u javnosti povodom rada ove uprave. Podvukao je da nikad nije protiv ulaganja u zdravstvo, te da posebno podržava ulaganja u kadrove i plate zdravstvenih radnika, umesto u nove nacionalne fudbalske stadione, jer je od stadiona prioritetnije zadržavanje zdravstvenih radnika u državnom zdravstvu i Srbiji. Podržava ulaganje u opremu i bolnice, ali sumnja da tu postoji ozbiljan kriminal i korupcija, imajući u vidu da su cene kvadrata zdravstvenih ustanova preplaćene u odnosu na cene kvadrata novih bolnica u okruženju i u Evropi, i pita gde i kome ide taj višak novca. S tim u vezi, pomenuo je navode Državne revizorske institucije da Univerzitetski klinički centar Srbije nema uspostavljenu tačnu evidenciju nove nabavljene opreme u vrednosti od 100 miliona evra. Zanima ga gde je taj novac, te je upitao da li neko o državnom trošku koristi tu opremu u privatnom sektoru. Naveo je da to jeste tema ne samo za tužilaštvo, već i za ovaj odbor, jer ako se uštedi novac za nenamensko trošenje, biće mnogo više sredstava za namensko trošenje i pre svega za lečenje građana Srbije.

Snežana Simić, načelnik Odeljenja za finansijske poslove u Ministarstvu zdravlja, za ekonomsku klasifikaciju - nagrada zaposlenima i ostali posebni rashodi, koja se nalazi u okviru programskih aktivnosti - Nadzor zdravstvenih ustanova i Sanitarni nadzor, navela je da se ove nagrade odnose na naknade članovima i ispitivačima stručnih komisija za polaganje državnog ispita za zdravstvene radnike i zdravstvene saradnike, doktore medicine, stomatologe, farmaceute, a od pre dve godine i za medicinske sestre i tehničare sa cele teritorije Republike Srbije. Prema Zakonu o zaštiti stanovništva od zaraznih bolesti, odnosno Pravilniku donetom saglasno tom zakonu, obaveza Ministarstva zdravlja je da u okviru oblasti sanitarnog nadzora formira komisiju koja će vršiti obuku i ispitivanje, tj. proveru znanja o ličnoj higijeni i namirnicama opšte upotrebe zaposlenih u subjektima gde se dolazi u dodir sa hranom, kao što su u dečiji vrtići i druge ustanove. Povodom termina u ekonomskoj klasifikaciji „nagrade“, slaže se da zvuči zbunjujuće, uz napomenu da je prethodnih godina planirano prebacivanje ove klasifikacije na deo koja se odnosi na stručne usluge, ali dobijene su knjigovodstvene primedbe da se stručne usluge mogu odnositi samo na lica angažovana izvan Ministarstva zdravlja. Povodom klasifikacije -Usluge po ugovoru, koja se odnosi na ugovore o privremenim i povremenim poslovima i ugovore o delu, izrazila je slaganje sa stavom da to treba preispitati. Za projekat -Podrška aktivnostima udruženja građana u oblasti prevencije i kontrole HIV infekcije, navela je da se finansira iz donatorskih sredstava Global fonda za borbu protiv AIDS-a, tuberkuloze i malarije, sa kojim Srbija ima potpisan sporazum o saradnji, uz napomenu da donator određuje namenu potrošnje tih sredstava, kao i da postoji spisak tih udruženja, koji se angažuju putem javnog konkursa. Projekat Hitan odgovor Republike Srbije na Kovid – 19 se finansira iz kredita Međunarodne banke za obnovu i razvoj, na osnovu sporazuma koji je potpisan 2021. godine i koji traje do kraja avgusta 2023. godine, sa ciljem da podrži zdravstveni sistem u trenutku epidemije, kada je i dobio prefiks ''hitan'', što sada možda i nije prikladan naziv. Istakla je da se u okviru ovog projekta nabavljala različita medicinska oprema, kao što su vozila hitne medicinske pomoći (preko 100 vozila), CT skeneri, mobilni rendgen aparati i slično, što sada dospeva na plaćanje, te su se iz tog razloga sredstva za ovaj projekat morala povećati. Programska aktivnost - Prevencija i ublažavanje posledica nastalih usled bolesti Kovid -19, izazvan virusom SARS-KoV-2, koja se nalazi u okviru Programa - Podrška ostvarenju prava iz obaveznog zdravstvenog osiguranja, nalazi se i u mnogim drugim ministarstvima, a obuhvata transfer RFZO, između ostalog, za isplatu nagrade zaposlenima u zdravstvenim ustanovama u Republici Srbiji u iznosu od 10 hiljada dinara. Klasifikacija – Materijal odnosi se na izvršavanje obaveze nabavka vakcina, za koje su ugovori odavno potpisani i čija naplata traje do kraja ove godine, zbog čega su i sredstva uvećana. Zatim, sredstva za program- Prevencija i kontrola vodećih hroničnih nezarzanih oboljenja su smanjena jer su u okviru ovog programa bila predviđena dva projekta, od kojih se prvi odnosi na aktivnosti i podršku zdravstvenim ustanovama za onkološku zdravstvenu zaštitu, a drugi na kardiološku zdravstvenu zaštitu. Za ove projekte je dva puta bio raspisan javni poziv, na koje se niko od zdravstvenih ustanova nije javio, što je razlog umanjenja i preraspodele sredstava sa ove na druge pozicije gde je to bilo potrebno. Dodala je da su budžetska sredstva Uprave za biomedicinu povećana zbog uvećanja plata zaposlenih u ovoj upravi.

Nataša Gudović, sekretar Ministarstvazdravlja, radi pojašnjenja povećanja sredstava Upravi zabiomedinu, navela je da ova uprava obuhvata oblast transplantacije, transfuzije i biomedinski potpomognutog lečenja, kao i to da Evropska komisija neprestano ukazuje našoj državi na neophodnost jačanja kapaciteta ove uprave. Inače, u ovo upravi je zaposlen mali broj ljudi, desetak njih, te sve prateće administrativne poslove obavlja opšti deo Ministarstva zdravlja, kako bi se i na taj način uštedelo.

Sanja Radojević Škodrić, direktor Republičkog fonda za zdravstveno osiguranje, istakla je da oko 60 % republičkog budžeta odlazi na plate, prekovremeni rad, dežurstva i sl. Slaže se da treba uvesti materijalno knjigovodstvo, ali je naglasila da sprovođenje istog nije jednostavno i da se na tome radi od 2019. godine, te da je jedan od preduslova implementacije ovog knjigovodstva popisivanje svih zaliha u zdravstvenim ustanovama. Iznela je da postoji dosta zaliha lekova kojima je ili prošao rok ili se više ne koriste, shodno protokolu lečenja, koji se menja svake godine. S obzirom na to da te zalihe nisu na vreme rashodovane, one se u budžetu vide kao novac. S tim u vezi, istakla je da se materijalno knjigovodstvo u zdravstvu sprovodi, da rad na tome nije prekinut ni tokom kovida, ali da to još nije do kraja dovršeno. Kao problem navela je i to što su apotekarske ustanove ranije imale neugovorene radnike. Zatim, nabavljani su brojni lekovi za koje se ispostavilo da su nepotrebni, što je stvorilo problem dugovanja apotekarskih ustanova iz perioda od 2000. do 2011. godine. Povodom naziva projekta - Hitan odgovor Republike Srbije na Kovid – 19, rekla je da on možda nije prikladan, ali da je ekonomski i stručno opravdan, jer nabavljena oprema tokom pandemije sada dolazi na naplatu. Podvukla je da se u zdravstvu ne može znati tačna projekcija broja osiguranih lica koja će se razboleti i dodala da kovid nije nestao. Naprotiv, ni dijagnostika, ni lečenje, ni operacija ne mogu da se obave bez testiranja na kovid. U vezi sa tim, pomenula je da struka traži uvođenje testova koji razlikuju grip od kovida, a koji enormno koštaju. Takođe, veliki trud se ulaže da kvalitet zdravstvene zaštite bude ujednačen na teritoriji cele države. Upozorila je na postkovid komplikacije i posledice, čije lečenje i rehabilitacija traju duže, čime se stvaraju novi troškovi u zdravstvu. S tim u vezi, povećan je broj pacijenata sa trombozom, fibrozom pluća, te je enormno povećana potrošnja fraksiparina. Naglasila je da nijednog momenta nije bila nestašice nijednog leka. Za pomenuta ulaganja u opremu, istakla je da se oprema u zdravstvu mora redovno servisirati i osigurati, što zahteva dosta novca, kao i osiguranje zgrada. Takođe, u našem zdravstvu implementiran je deo budućeg trenda „autsors“ i ne postoji bolnica, ni tercijarna zdravstvena ustanova koja nema autsors obezbeđenja, ishrane i vešeraja, što iziskuje enormne troškove. Podsetila je da za vreme kovida nijedan pacijent nije bio zaražen hranom, ali i na to da kovid još uvek postoji i da zdravstvo treba da bude spremno na postkovid komplikacije. Zatim, pored plata, u ovom rebalansu budžeta, istakla je, postoje i predviđeni iznosi za bolovanje, koji je od 2019. do 2022. godine povećan za 67%. Naime, 2017. godine budžet za bolovanje iznosio je 10 milijardi dinara, 2019. godine 12 milijardi dinara, 2020. godine 15 milijardi dinara, 2021. godine 20 milijardi dinara, a za prvu polovinu 2022. godine 11 milijardi dinara, što su sve drastični iznosi koje država izdvaja za bolovanje. Na ovo utiče više elemenata, kao što su povećanje plate i minimalca, ali je činjenica da veliki broj građana koristi bolovanje. U vezi sa prevencijom, stava je da se u tu oblast zdravstva dosta ulaže u poslednje vreme, uz napomenu da je preduslov usmeravanja na prevenciju dostizanje određenog nivoa zdravstvene zaštite za bolesne. S tim u vezi, podsetila je na period kada su građani kupovali lekove i drugi materijal, te dodala da sada lekovi čekaju građane u bolnicama. Za vreme kovida, na Listu lekova uloženo je 50 miliona evra. Naime, od 2007. do 2012. godine na ovu listu stavljeno je 17 inovativnih lekova; (do 2007. godine nema te podatke) od 2017. do 2022. godine 87 inovativnih lekova, uz napomenu da cena po pacijentu godišnje iznosi 350 hiljada evra. Inicijativa RFZO-a je da se povećaju sredstva za retke bolesti zbog sve većeg broja ovih pacijenata. U vezi sa tim, novina je uvođenje registra retkih bolesti. Sredstva za genetiku i genetske analize su uvećana i za to, smatra, postoje opravdani razlozi jer se pacijenti umesto u inostranstvu mogu lečiti u svojoj zemlji. Takođe, uvedene su inovativne metode za koje je struka rekla da su opravdane. Naglasila je da bi predloženi rebalans bio veći, da se zahvaljujući centralizaciji koja je u sklopu materijalnog knjigovodstva nije uštedelo i dodala da u RFZO postoji poseban sektor koji se bavi analizama i potrebama zaliha za zdravstvene ustanove, tako da nijednoj bolnici lekovi ne odlaze bez potrebe, niti se dozvoljava da neka bolnica nema lekova.

Pošto nije bilo više prijava za reč, predsednik Odbora dr Darko Laketić je zaključio pretres, i stavio je na glasanje Predlog zakona.

 Odbor je većinom glasova (11 glasova za, 2 glasa protiv, 1 nije glasao od ukupno 14 prisutnih) odlučio da predloži Odboru za finansije, republički budžet i kontrolu trošenja javnih sredstava **da prihvati** Predlog zakona o izmenama i dopunama Zakona o budžetu Republike Srbije za 2022. godinu, Razdeo 27 - Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plan Republičkog fonda za zdravstveno osiguranje za 2022. godin, koji je podnela Vlada, u načelu, o čemu će dostaviti izveštaj nadležnom Odboru za finansije, republički budžet i kontrolu trošenja javnih sredstava.

Sednica je završena u 13,30 časova.

 SEKRETAR PREDSEDNIK

Božana Vojinović Doc. dr prim. Darko Laketić